Diari Oficial de la Generalitat Valenciana


Sumari del DOGV 7151, del 13-11-2013 (2013/10621)

RESOLUCIÓ de 24 d'octubre de 2013, del director general de Justícia de la Conselleria de Governació i Justícia, per la qual es resol inscriure la modificació dels estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7151

Data del DOGV
:   13-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10069


Data del document
:   24-10-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 24 d'octubre de 2013, del director general de Justícia de la Conselleria de Governació i Justícia, per la qual es resol inscriure la modificació dels estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana. [2013/10621]  
Vist l'expedient de modificació estatutària instruït a instàncies del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, inscrit amb el número 7 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus estatuts en el dit registre, i d'acord amb els següents fets  
  
Primer . El degà president del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana va presentar en data 28 de febrer de 2013 una sol·licitud d'inscripció dels seus nous estatuts.  
  
Segon. El Servici d'Entitats Jurídiques de la Conselleria de Governació i Justícia va sol·licitar, per mitjà d'un escrit d'11 d'abril de 2013, l'esmena del seu escrit inicial, per no posseir la seua petició inicial la totalitat dels requisits establits.   
  
Tercer. Esmenada la seua petició inicial, amb data 14 de juny de 2013, el Servici d'Entitats Jurídiques de la Direcció General de Justícia es formulen observacions prèvies al control de legalitat dels estatuts, entre les quals figuraven les objeccions a la redacció proposada dels articles 1, apartat 4, i article 38, in fine.  
  
Quart. El degà president del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana va presentar, en data 25 de juliol de 2013, un nou escrit d'esmena de la seua petició inicial, en què aportava el text final dels estatuts amb la redacció definitiva.  
  
Quint. El text final dels nous estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana va ser aprovat per l'Assemblea General del Col·legi el 21 de gener de 2013, segons certificat de la secretària del Col·legi, amb el vistiplau del degà president, de data 25 de febrer de 2013.  
  
  
Sext. El text dels nous estatuts, amb les modificacions corresponents en exercici del control de legalitat, figura com a annex d'esta resolució, i es dóna ací per reproduït.  
  
Fonaments de dret  
  
Primer. Revisats els estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Els estatuts han sigut aprovats amb els requisits i les formalitats previstos en el dit article i en els estatuts del col·legi.  
  
  
Tercer. No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, atribuït a la Direcció General de Justícia, han d'assumir-se les observacions prèvies formulades pel Servici d'Entitats Jurídiques de la Direcció General de Justícia, per mitjà d'ofici de 14 de juny de 2013, resulta, doncs, necessari procedir en el text dels estatuts, en l'article 1, apartat 4, a la supressió de les paraules «i equivalents, que», comunicada en el punt un del dit ofici. Així mateix, en l'article 38, in fine, s'ha suprimit el paràgraf «Per als acords adoptats en el vessant associatiu, podrà interposar-se recurs davant de la jurisdicció ordinària», comunicada en el punt 8 del dit ofici.  
  
  
Quart. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que es preveu per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries d'aplicació pertinent, es dicta la següent resolució:  
  
Primer  
Inscriure la modificació dels estatuts del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, amb els canvis de redacció indicats en el fonament tercer.  
  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 24 d'octubre de 2013.- El director general de Justícia: Julián Ángel González Sánchez.  
  
  
ESTATUTS DEL Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana  
  
TÍTOL I  
Del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana   
  
CAPÍTOL ÚNIC  
  
Article 1. Naturalesa jurídica  
El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana és una corporació de dret públic, emparada per la llei i reconeguda per l'Estat, amb personalitat jurídica pròpia i plena capacitat per al compliment de les seues finalitats.  
Naturalesa jurídica del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, representació i obligatorietat:  
1. El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana és una corporació de dret públic emparada per la Llei General de Col·legis Professionals, amb estructures democràticament constituïdes, caràcter representatiu i personalitat jurídica pròpia, independentment de l'Administració de l'Estat, de la qual no forma part íntegrament, sense perjuí de les relacions de dret públic que amb esta legalment els corresponen.  
  
2. El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, dins del seu àmbit d'actuació propi i peculiar, gaudix separadament i individualment de plena capacitat jurídica i d'obrar, i pot adquirir a títol onerós o lucratiu, alienar, vendre, gravar, posseir i reivindicar qualsevol classe de béns; contraure obligacions i, en general, ser titular de qualsevol classe de drets, executar o suportar qualsevol acció judicial, reclamació o recurs en totes les vies i jurisdiccions, civil, penal, laboral, contenciosa administrativa i economicoadministrativa i inclús els recursos extraordinaris de revisió i cassació en l'àmbit de la seua competència.  
3. La representació legal del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, tant en juí com fora, recaurà en el seu degà president, que es troba legitimat per a atorgar poders generals o especials a procuradors, lletrats o qualsevol classe de mandataris, amb l'acord previ de la Junta Directiva.  
  
4. Correspon al Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana l'ordenació en l'àmbit de la seua competència de l'activitat professional dels col·legiats i la defensa dels seus interessos professionals.  
Agrupa, per tant, obligatòriament a tots els titulats relacionats amb les facultats de Belles Arts que, d'acord amb les lleis vigents, exercisquen la seua professió en qualsevol de les seues modalitats, bé en forma independent o bé al servici d'entitats privades i per a la docència en centres privats, en el seu àmbit territorial.  
Voluntàriament podran sol·licitar la seua col·legiació els que, amb el títol corresponent, no exercisquen la professió.  
5. El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana adopta l'emblema que resulta de l'escut heràldic reconegut.  
  
Article 2. Requisits  
Per a l'exercici de les professions per a les quals els títols de doctor i llicenciat en Belles Arts habiliten, és requisit indispensable estar incorporat al col·legi. Este requisit està sotmés a reserva de llei estatal i, en tot cas, n'estan exceptuats els que desenrotllen la seua professió en les administracions públiques, així com els professionals que exercisquen com a funcionaris públics.  
La col·legiació serà única per a tot el territori estatal.  
  
Article 3. Àmbit col·legial  
En els supòsits d'exercici professional en territori diferent del de col·legiació, a l'efecte d'exercir les competències d'ordenació i potestat disciplinària que corresponen al Col·legi del territori en què s'exercisca l'activitat professional, en benefici dels consumidors i usuaris, el Col·legi haurà d'utilitzar els mecanismes oportuns de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de servicis i el seu exercici. Les sancions imposades, si és el cas, pel col·legi del territori en què s'exercisca l'activitat professional produiran efectes en tot el territori espanyol.  
  
En el cas de desplaçament temporal d'un professional d'un altre estat membre de la Unió Europea, caldrà ajustar-se al que disposa la normativa vigent en aplicació del dret comunitari relativa al reconeixement de qualificacions.  
  
Article 4. Règim estatutari  
El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana es regirà per les normes compreses en este estatut i, a falta d'això, per la Llei de Col·legis Professionals que, d'acord amb la Constitució, establisca legítimament la Generalitat o els òrgans de l'Estat en matèria de les seues competències respectives.  
  
Article 5. Relacions amb l'Administració de l'Estat  
1) El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana es relacionarà amb l'Administració de l'Estat a través del Ministeri d'Educació, Cultura i Esport, i amb la seua comunitat autònoma, a través de la conselleria que tinga establida.  
2) El Col·legi emetrà informe preceptivament sobre els projectes de llei o de disposicions de qualsevol rang que es referisquen a les condicions generals de les funcions professionals, entre les quals figuraran l'àmbit, els títols oficials requerits i el règim d'incompatibilitats amb altres professions.  
3) El Col·legi, a través del degà president i el vicedegà, exercirà les potestats administratives que tinga encomanades.  
4) El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, destinat a col·laborar en la realització del bé comú, gaudirà de l'empara de la llei i del reconeixement per l'Estat.  
5) El Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana tindrà el tractament d'Il·lustre, i el seu degà president, d'Il·lustríssim.  
  
Article 6. Fins  
Són fins essencials del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana la defensa dels interessos col·lectius dels col·legiats, la promoció i defensa de la professió davant de qualsevol tipus d'organisme i administracions, el foment de la unió i cooperació entre els professionals que s'hi integren i la protecció dels consumidors i usuaris dels servicis dels seus col·legiats, tot això sense perjuí de la competència de l'Administració pública per raó de la relació funcionarial.  
  
Article 7. Competència territorial  
L'àmbit d'actuació del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana és el de la Comunitat Valenciana, i en té la seu en la capital (carrer del Músic José Iturbi, 10). La seu podrà canviar de lloc per decisió de l'Assemblea General.  
  
Article 8. Funcions  
Correspon al Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, en el seu àmbit territorial i d'acord amb la Llei, l'exercici de les funcions següents:  
  
a) Exercir les funcions que li siguen confiades per l'Administració, tant estatal com autonòmica, i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser sol·licitades o que s'acorden per iniciativa pròpia.  
b) Exercir la representació que establisquen les lleis per al compliment dels seus fins.  
c) Participar en els consells o organismes consultius de l'Administració, tant estatal com autonòmica, en la matèria de competència de la professió.  
d) Exercir en el seu àmbit la representació i defensa de la professió davant de l'Administració, institucions, tribunals, entitats i particulars, amb legitimació per a ser part en els litigis que afecten els interessos professionals i exercir el dret de petició d'acord amb la llei, sense perjuí del que disposa l'article 1.3 de la Llei de Col·legis Professionals.  
  
e) Facilitar als tribunals, d'acord amb les lleis, la relació de col·legiats que puguen ser requerits per a intervindre com a pèrits en els assumptes judicials o designar-los per ells mateixos; per a tal efecte s'establirà un torn dins de cada especialitat.  
f) Ordenar en l'àmbit de la seua competència l'activitat professional dels col·legiats, vetlar per l'ètica i la dignitat professionals i pel respecte degut als drets particulars i exercir la facultat disciplinària en l'orde professional i col·legial. Els acords, decisions i recomanacions dels col·legis observaran els límits de la Llei 15/2007, de 3 de juliol, de Defensa de la Competència.  
g) Elaborar els codis deontològics d'acord amb la legalitat vigent, amb la finalitat de salvaguardar la independència i integritat de la professió, així com, si és el cas, el secret professional.  
h) Organitzar activitats i servicis comuns d'interés per als col·legiats, de caràcter professional, formatiu, cultural, assistencial i de previsió i d'altres d'anàlegs, i proveir el seu sosteniment econòmic per mitjà dels instruments necessaris.  
i) Procurar l'harmonia i col·laboració entre els col·legiats i impedir la competència deslleial entre ells.  
j) Col·laborar en l'assessorament dels plans d'estudis corresponents a la professió i mantindre permanentment contacte amb els centres docents que els impartisquen, així com preparar la informació necessària per a facilitar l'accés a la vida professional dels nous titulats.  
  
k) Adoptar les mesures conduents a evitar l'intrusisme i la clandestinitat professional.  
l) Visar els projectes i treballs dels col·legiats, únicament a petició del col·legiat o de l'usuari dels seus servicis.  
m) Intervindre en via de conciliació o arbitratge en les qüestions que, per motius professionals, se susciten entre col·legiats.  
n) Resoldre per un laude, a instància de les parts interessades, les discrepàncies que puguen sorgir sobre el compliment de les obligacions que provinguen dels treballs realitzats pels col·legiats en l'exercici de la professió.  
o) Encarregar-se del cobrament de les percepcions, remuneracions o honoraris professionals, a petició dels interessats, en els casos en què el col·legi tinga creats els servicis adequats.  
p) Organitzar cursos per a la formació professional dels col·legiats.  
q) Complir i fer complir als col·legiats les lleis generals i especials, els estatuts particulars i reglaments de règim interior, així com les normes i decisions adoptades pels òrgans col·legials en matèria de la seua competència.  
r) Totes aquelles funcions que redunden en benefici dels interessos professionals dels col·legiats.  
s) Les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
  
t) Així mateix, el col·legi disposarà d'un servici d'atenció als consumidors o usuaris que necessàriament tramitarà i resoldrà les queixes i reclamacions referides a l'activitat col·legial o professional dels col·legiats que presente qualsevol consumidor o usuari que contracte els servicis professionals, així com associacions i organitzacions de consumidors i usuaris en la seua representació o en defensa dels seus interessos. La regulació d'este servici haurà de preveure la presentació de queixes i reclamacions per via electrònica i a distància.  
u) Atendre les sol·licituds d'informació sobre els seus col·legiats i sobre les sancions fermes a ells imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea.  
  
Article 9. Òrgans representatius i de govern  
Els òrgans representatius i de govern del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana són els següents:  
a) L'Assemblea General de Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana.  
  
b) La Junta de Govern del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana.  
  
  
TÍTOL II  
Dels col·legiats  
  
CAPÍTOL I  
De l'adquisició, denegació i pèrdua de la condició de col·legiat  
  
Article 10. Col·legiació  
Per a pertànyer al Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana seran requisits indispensables ser major d'edat i estar en possessió del títol acadèmic oficial corresponent expedit per una universitat espanyola, o títol equivalent. També seran vàlids els títols universitaris estrangers homologats d'acord amb la legislació vigent en la matèria i els títols universitaris europeus que, d'acord amb la normativa espanyola o comunitària, haja reconegut l'Administració espanyola competent, d'acord amb el RD 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 20 de novembre de 2006, relatives al reconeixement de qualificacions professionals, així com a determinats aspectes de l'exercici de la professió d'advocat.  
  
  
Article 11. Denegació col·legiació  
Només es podrà denegar la incorporació al col·legi quan el sol·licitant no posseïsca les condicions regulades en este estatut, quan estiga inhabilitat per a l'exercici de la professió en virtut de sentència ferma, o quan haja estat expulsat d'algun altre col·legi a conseqüència d'un expedient disciplinari o haver causat baixa per impagament reiterat de les quotes.  
  
Article 12. Pèrdua de col·legiació  
La condició de col·legiat es perdrà per baixa voluntària, per expulsió del col·legi acordada en un expedient disciplinari, per inhabilitació o incapacitat declarada en virtut de sentència ferma i per deixar de satisfer les quotes dins del termini assenyalat, tant les ordinàries com les extraordinàries acordades, com els altres càrrecs col·legials als quals s'estiga obligat.  
En cas de baixa per falta de pagament de les quotes i la resta de càrrecs, els col·legiats podran rehabilitar els seus drets pagant el deute i la quantitat que corresponga com a nova incorporació.  
  
Article 13. Classes de col·legiats  
1) Als fins d'estos estatuts, els col·legiats es classificaran:  
a) Amb exercici.  
b) Sense exercici.  
c) Honorífics.  
d) Membres d'honor.  
2) Seran col·legiats amb exercici els que practiquen la professió en qualsevol de les seues diverses modalitats i paguen la quota integra.  
3) Seran col·legiats sense exercici els que pertanguen al Col·legi i no exercisquen la professió.  
4) Seran col·legiats honorífics els professionals que s'hagen jubilat i els que, encara que no ho hagen fet, es troben en estat d'invalidesa o incapacitat física total, sempre que en ambdós casos porten un mínim de 15 anys de col·legiació o hagen contribuït amb servicis rellevants a favor del col·legi.  
5) Podran ser col·legiats d'honor les persones que reben este nomenament per acord de l'Assemblea General i en atenció a mèrits o servicis rellevants prestats a favor de la professió.  
  
CAPÍTOL II  
Dels drets i deures dels col·legiats  
  
Article 14. Deures dels col·legiats  
Són deures dels col·legiats:  
a) Complir tot el que es dispose en el present estatut i en els reglaments i estatuts de règim interior que aprove el Col·legi, així com acatar les decisions vàlidament adoptades per este o pel Consell General.  
  
b) Estar al corrent del pagament de les quotes ordinàries o extraordinàries tant del Col·legi com, si és el cas, del Consell General.  
c) Actuar d'acord amb la legalitat vigent en matèria de comunicacions comercials, amb la finalitat de salvaguardar la independència i integritat de la professió, així com, si és el cas, el secret professional.  
d) Actuar d'acord amb la legalitat vigent quan l'exercici professional es realitze en forma societària.  
e) Denunciar al Col·legi tot acte d'intrusisme que arribe al seu coneixement, així com els casos d'exercici il·legal, tant per no col·legiació, com pel fet de trobar-se suspés o inhabilitat el denunciat.  
  
f) Comparéixer davant de la Junta de Govern quan siguen requerits, excepte en el cas d'impossibilitat justificada.  
g) Cooperar amb la Junta de Govern amb suggeriments i iniciatives d'orde professional que puguen repercutir en benefici del Col·legi i de la professió.  
h) Complir diligentment els càrrecs per als quals van ser triats com a membres de la Junta de Govern i aquelles altres missions especials que els encomane la mateixa Junta.  
  
Article 15. Drets dels col·legiats  
Són drets dels col·legiats:   
a) Participar en la gestió corporativa i, per tant, exercir el dret de petició, el de vot i l'accés als llocs i càrrecs directius, per mitjà dels procediments i els requisits que este estatut establix.  
b) Utilitzar els servicis que establix el Col·legi, com ara visat, control deontològic, biblioteques, publicacions, institucions de previsió, assessorament, drets d'autor, etc., segons les normes que acorde la Junta de Govern.  
c) Ser defesos, a petició pròpia, pel Col·legi quan siguen vexats o perseguits amb motiu de l'exercici professional.  
d) No suportar altres càrrecs corporatius que els assenyalats en les lleis, en este estatut o els vàlidament acordats.  
  
CAPÍTOL III  
De les relacions amb els col·legiats i usuaris  
  
Article 16. Finestreta única  
1) El Col·legi disposarà d'una pàgina web perquè, a través de la finestreta única, els professionals puguen realitzar tots els tràmits necessaris per a la col·legiació, el seu exercici i la seua baixa en el col·legi, a través d'un únic punt, per via electrònica i a distància. Concretament, el col·legi farà el que és necessari perquè, a través d'esta finestreta única, els professionals puguen de forma gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de la tramitació dels procediments en què tinga consideració d'interessat i rebre la notificació corresponent dels actes de tràmit preceptius i la seua resolució pel Col·legi.  
  
d) Conéixer els estatuts i codis deontològics que tinga aprovats el col·legi.  
2) A través de la finestreta única referida, el col·legi oferirà, de forma clara, inequívoca i gratuïta, la informació següent als usuaris dels servicis dels seus col·legiats:  
a) L'accés al registre de col·legiats, que estarà permanentment actualitzat i on constaran els noms i cognoms dels col·legiats habilitats.  
  
b) L'accés al registre de societats professionals inscrites en el col·legi.  
c) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el mateix col·legi.  
d) Les dades de les associacions o organitzacions de consumidors i usuaris a qui els destinataris dels servicis dels col·legiats poden dirigir-se per a obtindre assistència.  
  
TÍTOL III  
Dels òrgans de govern del Col·legi  
  
Article 17. Òrgans de govern  
El govern del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana correspon a l'Assemblea General de Col·legiats i a la Junta de Govern.  
  
CAPÍTOL I  
De l'Assemblea General de Col·legiats  
  
Article 18. L'Assemblea General  
L'Assemblea General és l'òrgan suprem de decisió col·legial i està integrada per la totalitat de col·legiats inscrits en este col·legi, siga com a exercents o com a no exercents, amb dret d'assistència i vot en la forma i amb les condicions previstes en este estatut. També podran assistir a les assemblees generals els col·legiats d'honor i els honorífics, que tindran veu, però no vot.  
  
Article 19. Reunions ordinàries de l'Assemblea General  
L'Assemblea General es reunirà amb caràcter ordinari almenys una vegada a l'any, dins del primer trimestre, per a discutir i aprovar, si és el cas, els comptes de l'any anterior i procedir a l'elecció dels membres de la Junta de Govern (caldrà preveure'n les vacants en cada exercici) i per a aprovar el pressupost de l'exercici següent. L'Assemblea es reunirà amb caràcter ordinari sempre que ho estime convenient la Junta de Govern, i s'inclouran en l'orde del dia tots aquells assumptes que la Junta de Govern determine.  
  
Article 20. Reunions extraordinàries de l'Assemblea General  
L'Assemblea General es reunirà amb caràcter extraordinari quan així ho acorde la Junta de Govern o quan ho sol·licite un nombre de col·legiats igual al 10 % del cens, amb una relació dels assumptes concrets que s'hi hagen de tractar-se. Si el que es pretén és una moció de censura contra la Junta de Govern o a algun dels seus membres, la petició haurà d'anar subscrita almenys pel 20 % dels col·legiats i expressar clarament les raons en què es fonamenten.  
Es podran convocar i celebrar reunions per via telemàtica. L'Assemblea haurà de celebrar-se en els trenta dies naturals següents a l'adopció de l'acord pel degà president o la Junta de Govern o, en tot cas, a la presentació de la sol·licitud, i no podran tractar-se en esta assemblea més assumptes que els expressats en la convocatòria.  
  
  
Article 21. Presidència i acords  
L'Assemblea General serà presidida pel degà president, substituït pel vicedegà o pels vocals per orde d'antiguitat en cas de vacant, absència o impossibilitat dels anteriors.  
Se celebrarà en dia i hora fixades, qualsevol que siga el nombre de col·legiats assistents, excepte en els casos en què s'exigisca quòrum d'assistència prèviament establit, i s'adoptaran els acords per votació secreta.  
Els acords seran executables de manera immediata a la seua aprovació per l'Assemblea General.  
No es podran prendre acords que no figuren en l'orde del dia.  
Les actes de les reunions ordinàries seran aprovades en la reunió ordinària següent, i les de les extraordinàries, en la mateixa reunió, i el secretari en donarà fe, amb el vistiplau del degà president.  
  
Article 22. Aprovació de la moció de censura  
Perquè s'accepte la moció de censura contra la Junta de Govern o algun dels seus membres serà necessari que a l'assemblea general extraordinària que es convoque a este efecte assistisquen almenys la mitat més un dels col·legiats i que voten a favor la mitat més un dels col·legiats.  
  
CAPÍTOL II  
De la Junta de Govern  
  
Article 23. Junta de Govern  
Com a òrgan d'execució i gestió dels acords de l'Assemblea General i desenrotllament permanent de l'administració del col·legi, hi haurà una Junta de Govern integrada per un degà president, un vicedegà, un tresorer, un bibliotecari, si n'hi ha, un secretari i un nombre de vocals no inferior a tres ni superior a sis. Però en cas extraordinari i justificat pot reduir-se a tres: degà president, secretari i tresorer.  
  
Els càrrecs de la Junta de Govern duraran quatre anys i es renovaran d'acord amb el procediment que s'assenyale en el Reglament de Règim Intern del Col·legi.  
Els acords de la Junta de Govern es prendran per majoria (la mitat més un) en les votacions, i el degà president té el vot de qualitat en cas d'empat.  
  
Article 24. Funcions de la Junta de Govern  
Són atribucions de la Junta de Govern, entre altres:  
a) Resoldre sobre l'admissió dels titulats que sol·liciten incorporar-se al Col·legi i fer que puga realitzar-se per un procediment telemàtic.  
  
b) Perseguir l'intrusisme professional col·laborant amb les autoritats competents i exercir les accions jurisdiccionals que siguen necessàries o convenients.  
c) Proposar a l'Assemblea General l'import de les quotes ordinàries i extraordinàries que hagen de pagar els col·legiats exercents, no exercents i honorífics per al sosteniment dels càrrecs i els servicis col·legials, així com els drets d'incorporació, que no podran ser superiors al cost de la seua tramitació, que hagen de satisfer els nous col·legiats i el manteniment del Consell General.  
d) Proposar a l'Assemblea General el nomenament com a col·legiats d'honor de persones que, en atenció als seus mèrits o servicis rellevants a favor de la professió, meresquen esta distinció.  
e) Convocar eleccions per a cobrir els càrrecs de la Junta de Govern.  
f) Convocar les assemblees generals ordinàries i extraordinàries.  
g) Exercir les facultats disciplinàries respecte als col·legiats.  
h) Elaborar els reglaments de règim intern que estimen convenients per a l'aprovació per l'Assemblea General.  
i) Nomenar les comissions o seccions de col·legiats que siguen necessàries per al millor funcionament del Col·legi.  
j) Redactar els pressupostos i proveir, distribuir i administrar els fons del col·legi.  
  
Article 25. Elecció de la Junta de Govern  
Tots els membres de la Junta de Govern seran triats per votació directa i secreta dels col·legiats.  
Podran ser candidats els col·legiats que compten almenys amb un any d'antiguitat en el Col·legi.  
Condicions per a ser elegible:  
1) Per a tots els càrrecs: estar col·legiat, trobar-se en exercici de la professió i no estar sotmés a prohibició o incapacitat legal o estatutària.  
  
2) Representants professionals de les seccions col·legials o grup professional: formar part de la secció o grup corresponent.  
  
Article 26. Convocatòria  
La convocatòria per a les eleccions dels membres components de la Junta de Govern correspondrà a la Junta de Govern, amb la deguda publicitat, i s'hi assenyalarà els terminis per a la seua celebració i es concediran de vint a trenta dies naturals per a la presentació de candidatures.  
  
Article 27. Aprovació de les candidatures  
1) L'endemà de l'expiració del termini per a la presentació de candidatures, la Junta de Govern del Col·legi es reunirà en sessió extraordinària i proclamarà la relació dels candidats que posseïxen les condicions d'elegibilitat. Les votacions tindran lloc a partir dels vint dies naturals següents.  
2) Queda prohibida tota activitat electoral que implique descrèdit o falta de respecte personal als altres candidats i en desacord amb els principis deontològics. El trencament d'esta prohibició comportarà l'exclusió com a candidat, per acord de la Junta de Govern.  
  
  
Article 28. Procediment selectiu  
1) L'elecció dels membres de la Junta de Govern serà per votació, en la qual podran prendre part tots els col·legiats amb dret de vot.  
2) El vot podrà ser emés personalment o per correu certificat, per mitjà de paperetes separades per a cada un dels càrrecs que es voten o en una sola si formen candidatura unida, contingudes en un sobre especial tancat, confeccionat pel Col·legi, en l'exterior del qual figurarà la inscripció següent: «Conté paperetes per a l'elecció en la Junta de Govern del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana».  
3) Votant:  
Nom i cognoms:  
Número de col·legiat:  
Firma:  
Estos sobres especials es remetran per correu certificat i amb antelació suficient al secretari del col·legi, dins d'un altre en què figurarà de forma destacada la paraula «Eleccions». Obert el sobre exterior, i amb el reconeixement previ de la firma pel secretari, este custodiarà sense obrir els sobres especials fins al moment de l'elecció, en què els passarà a la Mesa Electoral i llavors el degà president procedirà a obrir-los i a depositar els vots en les urnes. S'admetran els sobres arribats al col·legi fins al moment d'iniciar-se l'elecció i es destruiran sense obrir els que es reben amb posterioritat. El vot personal anul·larà el vot emés per correu.  
  
4) La Mesa Electoral estarà constituïda, en el dia i hora que es fixe en la convocatòria, per tres col·legiats i els seus suplents respectius, que hauran de pertànyer a cada un dels terços de col·legiació, per orde de col·legiació, que realitzaran les funcions d'interventors, i un president designat pel Ple de la Junta de Govern. Actuarà de secretari el membre més jove. La designació d'estos interventors es farà per sorteig amb insaculació prèvia i serà obligatòria l'acceptació per al col·legiat que corresponga. Qualsevol candidatura podrà nomenar un interventor en la Mesa Electoral.  
Seran nuls tots els vots recaiguts en persones que no figuren en candidatures aprovades, així com les paperetes que continguen frases o expressions distintes del nom i càrrec del candidat proposat.  
Finalitzada la votació, es procedirà a continuació a l'escrutini, s'alçarà acta a continuació, firmada per tots els membres de la Mesa, la qual s'elevarà al Consell General perquè en prenga coneixement, i el Col·legi expedirà els nomenaments corresponents que hagen obtingut majoria de vots.  
  
Article 29. Duració del mandat i causes del cessament  
Tots els nomenaments de càrrecs directius tindran un mandat de quatre anys, i podran ser reelegits.  
1) Els membres de la Junta de Govern del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana cessaran per les causes següents:  
a) Expiració o acabament del termini per al qual van ser triats.  
b) Renúncia de l'interessat.  
c) Condemna per sentència ferma, que comporte la inhabilitació per a càrrecs públics.  
d) Sanció disciplinària ferma per falta greu o molt greu.  
e) Pèrdua de les condicions d'elegibilitat expressades en l'article 10.  
  
f) Aprovació d'una moció de censura.  
2) Les vacants que es produïsquen seran cobertes de forma reglamentària, i mentrestant la Junta de Govern podrà designar els col·legiats que hagen de substituir temporalment els cessants. Quan es cobrisca qualsevol d'estos càrrecs per elecció, la seua duració arribarà només fins al pròxim període electoral.  
  
Article 30. Reunions del Ple i de la Comissió Permanent de la Junta de Govern  
1) El Ple es reunirà ordinàriament una vegada al trimestre com a mínim, i extraordinàriament, quan ho sol·licite almenys un terç dels seus membres o les circumstàncies ho aconsellen, segons el parer de la Comissió Permanent o del degà president.  
La Secretaria farà les convocatòries per a les reunions del Ple, amb manament previ de la Presidència, que fixarà l'orde del dia, amb huit dies d'antelació almenys. Es formularan per escrit i aniran acompanyades de l'orde del dia corresponent. El degà president tindrà facultat per a convocar el Ple en qualsevol moment amb caràcter d'urgència, quan les circumstàncies així ho exigisquen.  
Perquè puguen adoptar-se vàlidament acords en primera convocatòria serà requisit indispensable que hi concórrega la majoria dels membres que integren el Ple de la Junta. En segona convocatòria seran vàlids els acords adoptats per la majoria simple qualsevol que siga el nombre d'assistents. En cas d'empat en la votació, decidirà el degà president amb vot de qualitat.  
Serà obligatòria l'assistència a les sessions. La falta no justificada a tres consecutives s'estimarà com a renúncia al càrrec.  
2) La Comissió Permanent es reunirà, per citació del degà president, ordinàriament una vegada al trimestre i amb més freqüència quan els assumptes ho requerisquen o ho sol·liciten per escrit tres dels seus membres.  
La convocatòria de la Comissió Permanent es cursarà amb 48 hores d'antelació i obligatòriament per escrit, i queda facultat el degà president per a convocar d'urgència.  
Els acords s'adoptaran en la forma prevista per als del Ple.  
Haurà de ser convocat a la Comissió Permanent qualsevol altre membre del Ple de la Junta de Govern quan hagen de tractar-se assumptes de la seua competència.  
3) La Comissió Permanent estarà constituïda pel degà president, el vicedegà, el secretari i el tresorer, i la seua funció serà la gestió ordinària del Col·legi i proposar els temes, a més d'emetre'n informes, que cal tractar en el Ple de la Junta de Govern.  
  
Article 31. El degà president  
El degà president vetlarà, dins de l'àmbit territorial, pel compliment de les prescripcions reglamentàries i dels acords i disposicions que dicte el Consell General, juntes de govern o òrgans de govern. Les disposicions adoptades en l'exercici de les seues funcions, segons les facultats que li conferixen els estatuts, hauran de ser acatades, sense perjuí de les reclamacions que en contra siguen procedents.  
A més, li correspondran en l'àmbit territorial les comeses següents:  
  
1) Presidir totes les assemblees generals ordinàries i extraordinàries i qualsevol reunió de col·legiats a què assistisca.  
2) Nomenar totes les comissions, a proposta si és el cas de l'Assemblea, del Ple o de la Permanent, i presidir-les si ho estima convenient.  
  
3) Convocar, obrir, dirigir i alçar les sessions.  
4) Firmar les actes que li corresponga, després de ser aprovades.  
5) Demanar als centres administratius corresponents les dades que necessite per a complir els acords de la Junta de Govern i il·lustrar-la en les seues deliberacions i resolucions.  
6) Autoritzar el document que aprove la Junta de Govern com a justificant que el facultatiu està incorporat al Col·legi.  
7) Autoritzar els informes i comunicacions que es dirigisquen a les autoritats, corporacions o particulars.  
8) Autoritzar els comptes corrents bancaris, les imposicions que es facen i els talons o xecs per a retirar quantitats.  
9) Visar els certificats que expedisca el secretari del Col·legi.  
10) Aprovar els lliuraments de pagament i llibres de comptabilitat.  
11) Vetlar amb el major interés per la bona conducta professional dels col·legiats i pel decor del col·legi.  
El càrrec del degà president serà exercit gratuïtament. No obstant això, en els pressupostos col·legials es fixaran les partides necessàries per a atendre decorosament els gastos de representació de la Presidència del Col·legi.  
  
Article 32. Els vicedegans  
El vicedegà primer durà a terme totes les funcions que li conferisca el degà president i assumirà les d'este en cas d'absència, malaltia, abstenció o recusació, sense necessitat de justificació davant de tercers. Vacant la Presidència, el vicedegà primer, exercirà la Presidència fins a la terminació del mandat.  
El que disposa este article és també aplicable, si és el cas, als altres vicedegans, si n'hi ha.  
  
Article 33. El secretari general  
Independentment de les altres funcions que es deriven dels estatuts, de les disposicions vigents i de les ordes emanades de la Presidència, correspon al secretari general:  
1) Redactar i dirigir els oficis de citació per a tots els actes del Col·legi, segons les ordes que reba del degà president i amb l'anticipació deguda.  
2) Redactar les actes de les assemblees generals i de les reunions que celebre la Junta de Govern, en ple i en comissió permanent, amb expressió dels membres que hi assistixen, cuidar que es copien, després d'aprovar-les, en el llibre corresponent i firmar-les amb el degà president.  
3) Portar els llibres que siguen necessaris per al millor i més ordenat servici; ha d'existir aquell en què s'anoten les sancions que s'imposen als col·legiats.  
4) Rebre totes les sol·licituds i comunicacions que es remeten al Col·legi i donar-ne compte al degà president.  
5) Firmar amb el degà president el document acreditatiu segons el qual el col·legiat està incorporat al Col·legi.  
6) Expedir els certificats que sol·liciten les persones interessades.  
7) Redactar la memòria anual que reflectisca les vicissituds de l'any, que haurà de fer-se pública a través de la pàgina web en el primer semestre de cada any i que serà elevada a coneixement del Consell General. Esta memòria anual haurà de contindre almenys la informació següent:  
a) Informe anual de gestió econòmica.  
b) Import de les quotes aplicables als conceptes i servicis de qualsevol tipus, així com les normes per al seu càlcul i aplicació.  
c) Informació agregada i estadística relativa als procediments sancionadors conclosos.  
d) Informació agregada i estadística relativa a queixes i reclamacions presentades pels consumidors o usuaris.  
e) Els canvis en el contingut dels seus codis de conducta.  
f) Les situacions de conflicte d'interessos en què es troben els membres de la Junta de Govern.  
g) Informació agregada i estadística sobre la seua activitat de visat, i en particular, les causes de denegació de visat.  
8) Assumir la direcció dels servicis administratius i la direcció del personal del Col·legi d'acord amb les disposicions d'este reglament, i assenyalar, d'acord amb la Comissió Permanent, les hores que haurà de dedicar a rebre visites i despatx de la Secretaria.  
9) El càrrec de secretari podrà ser exercit per un/a secretari/àra tècnic/a, nomenat/ada a este efecte pel degà president amb l'aprovació del Ple de la Junta Directiva.  
El càrrec de secretari serà retribuït amb l'assignació que acorde la Junta de Govern.  
  
Article 34. El tresorer comptador  
Correspon al tresorer comptador disposar el que és necessari perquè la comptabilitat del Col·legi es porte pel sistema i d'acord amb les normes fixades en el títol VI del present reglament, firmar els lliuraments i càrrecs, que seran autoritzats amb les firmes del degà president i el secretari de la corporació, i autoritzar els xecs i talons dels comptes corrents bancàries.  
Tots els anys formularà el compte general de tresoreria, que sotmetrà a l'aprovació del Ple de la Junta de Govern i de l'Assemblea General. De la mateixa manera, procedirà a redactar el projecte de pressupost, que serà aprovat per la Junta de Govern i per l'Assemblea General, subscriurà el balanç que es deduïsca de la comptabilitat i efectuarà els arquejos que corresponen d'una manera regular i periòdica.  
  
Article 35. El bibliotecari o bibliotecària  
Correspon al bibliotecari o bibliotecària la responsabilitat sobre la biblioteca, si n'hi ha, i la creació del catàleg d'obres, així com proposar l'adquisició de les que considere oportunes.  
  
Article 36. Els vocals  
Els vocals de la Junta desenrotllaran les funcions que els estatuts i les lleis els encomanen i substituiran el degà president, vicedegà, secretari, tresorer i bibliotecari/ària en cas de malaltia, absència o vacant.  
  
  
TÍTOL IV  
Del règim jurídic dels actes i de la seua impugnació  
  
CAPÍTOL ÚNIC  
  
Article 37. Recursos contra la Junta de Govern  
Els acords que adopte la Junta de Govern en l'exercici de potestats administratives podran ser objecte de recurs d'alçada davant del Consell General, i de reposició i revisió davant de la mateixa Junta de Govern, dins del termini marcat per la Llei de Règim Jurídic de les Administracions Públiques i el Procediment Administratiu Comú, comptat a partir de l'endemà de què s'hagen adoptat o, en tot cas, notificat als col·legiats o persones que els afecte.  
Hauran de ser notificats als interessats els acords que afecten situacions personals, els quals podran accedir a les dades de l'expedient ja siga personalment o per mitjans telemàtics.  
El recurs haurà de ser formalitzat, «en el termini d'un mes», per escrit o mitjà telemàtic i es presentarà davant de la Junta de Govern, que, en el cas del recurs d'alçada, haurà de dirigir-lo al Consell General en el termini de quinze dies, junt amb els antecedents i els informes que corresponguen.  
Per als acords adoptats en el vessant associatiu, podrà interposar-se recurs davant de la jurisdicció ordinària.  
  
Article 38. Recursos contra l'Assemblea General  
Els acords de l'Assemblea General, en l'exercici de potestats administratives, seran recurribles per la Junta de Govern, o per qualsevol col·legiat a qui afecte personalment, davant del Consell General per mitjà del recurs d'alçada, en el termini marcat per la Llei de Règim Jurídic de les Administracions Públiques i el Procediment Administratiu Comú, comptat des de l'endemà de la seua adopció.  
Si la Junta de Govern entén que l'acord és perjudicial per als interessos del Col·legi o contrari a l'ordenament jurídic, podrà sol·licitar, alhora que formula el recurs d'alçada previst en el paràgraf anterior, la suspensió cautelar d'este.  
  
Article 39. Tramitació i resolució  
Tant en la tramitació dels expedients com en la resolució dels diferents tipus de recursos serà aplicable el que dispose la Llei de Règim Jurídic de les Administracions Públiques i el Procediment Administratiu Comú (Llei 4/1999, de 13 de gener).  
  
Article 40. Nul·litat d'actes  
Són nuls de ple dret els actes dels òrgans col·legials en què es donen algun d'estos supòsits:  
a) Els que lesionen els drets i llibertats susceptibles d'empara constitucional.  
b) Els actes expressos o presumptament contraris a l'ordenament jurídic pels quals s'adquirisquen facultats o drets quan no es tinga els requisits essencials per a la seua adquisició.  
c) Els adoptats per òrgan manifestament incompetent per raó de la matèria o del territori.  
d) Aquells que el seu contingut siga d'impossible realització o constituïsquen delicte.  
e) Els adoptats prescindint totalment i absolutament del procediment legal establit per al cas o de les normes que continguen les regles essencials per a la creació de la voluntat dels òrgans col·legials.  
f) Les disposicions que vulneren la Constitució, les lleis o altres disposicions administratives de rang superior, les quals regulen matèries reservades a la llei, i les que establisquen la retroactivitat de disposicions sancionadores no favorables o restrictives de drets individuals.  
La Junta de Govern, en tot cas, haurà de formular el recurs corresponent contra els actes nuls de ple dret, o bé promoure el procés de convalidació necessari per a esmenar els defectes o vicis que patisquen.  
  
  
TÍTOL V  
Règim disciplinari  
  
CAPÍTOL ÚNIC  
  
Article 41. Competència disciplinària  
Correspon al Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana la facultat disciplinària per a corregir les faltes en què puguen incórrer els seus col·legiats.  
  
  
Article 42. Potestat disciplinària  
El degà president i la Junta de Govern són competents per a l'exercici de la potestat disciplinària, atenent les normes següents:  
1) Podran sancionar les infraccions de deures professionals o normes ètiques de conducta que afecten la professió.  
2) Per a la sanció de les conductes punibles haurà de formar-se prèviament un expedient sancionador seguit dels tràmits que s'especifiquen en el Reglament de Procediment Sancionador (RD 1398/1993), en què, en tot cas, haurà de ser escoltat l'infractor.  
3) Es podran imposar les sancions següents:  
a) Advertència per escrit.  
b) Amonestació privada.  
c) Multa de 6 a 600 euros.  
d) Expulsió del Col·legi.  
Article 43. Qualificació de faltes  
Les faltes que puguen comportar una sanció disciplinària es qualifiquen en lleus, greus i molt greus  
  
Article 44. Faltes molt greus  
Són faltes molt greus:  
a) Els actes que constituïsquen ofensa greu a la dignitat de la professió o a les regles ètiques que la governeu.  
b) L'atemptat contra la dignitat o honor de les persones que constituïxen la Junta de Govern quan actuen en l'exercici de les seues funcions i contra altres companys de l'exercici professional.  
c) La comissió de delictes dolosos, en qualsevol grau de participació, com a conseqüència de l'exercici de la professió.  
d) La realització d'activitats, constitució d'associacions o pertinença a estes quan tinguen com a fi o realitzen funcions que siguen contràries als fins col·legials.  
e) La participació activa del col·legiat en actuacions relatives a l'intrusisme professional.  
  
Article 45. Faltes greus  
Són faltes greus:  
a) L'incompliment greu de les normes estatutàries o dels acords adoptats pel Consell General o per la Junta de Govern del Col·legi, llevat que constituïsquen falta d'entitat superior.  
b) La falta de respecte als components de la Junta de Govern quan actuen en l'exercici de les seues funcions.  
c) Els actes de desconsideració manifesta als companys en l'exercici de l'activitat professional.  
d) La competència deslleial.  
e) La negligència en la prestació de servicis als usuaris i ciutadans.  
f) Causar danys i perjuís greus als consumidors i usuaris dels seus servicis.  
g) L'impagament reiterat de les quotes i la resta de càrrecs col·legials.  
  
Article 46. Faltes lleus  
Són faltes lleus:  
a) La negligència en el compliment de les normes estatutàries.  
b) Les infraccions lleus dels deures que la professió imposa.  
c) Causar danys i perjuís lleus als usuaris i consumidors dels seus servicis.  
  
Article 47. Sancions  
Les sancions que podran imposar-se són:  
1) Per faltes molt greus, l'expulsió del Col·legi o multa de 300 a 600 euros.  
2) Per faltes greus, multa de 6 a 300 euros.  
3) Per falta lleu, amonestació privada o advertència per escrit.  
  
Article 48. Potestat sancionadora  
Les faltes lleus se sancionaran per la Junta de Govern i en nom seu pel degà president del Col·legi després de l'audiència amb l'inculpat.  
  
Les faltes greus i molt greus se sancionaran per la Junta de Govern després de la instrucció de l'expedient disciplinari amb audiència de la persona interessada, que tindrà un termini de quinze dies hàbils per a contestar els càrrecs que se li formulen i presentar les proves que considere necessàries.  
L'obertura de l'expedient requerirà acord de la Junta de Govern, i es designarà a este efecte un instructor i un secretari, els quals practicaran totes les diligències amb proposta de resolució a la Junta de Govern, la qual fallarà en primera instància. L'afectat podrà recórrer davant del Consell General en el termini de quinze dies hàbils a comptar de l'endemà de la notificació de la resolució.  
  
Article 49. Sanció d'expulsió  
L'acord d'expulsió haurà de ser efectuat exclusivament per la Junta de Govern, per mitjà de votació secreta i amb la conformitat de les dos terceres parts dels membres que la componen.  
A esta sessió estan obligats a assistir tots els components de la Junta. El que sense causa justificada no hi concórrega deixarà de pertànyer a l'òrgan rector del Col·legi, sense que puga ser nomenat novament com a membre de la Junta en elecció en què es cobrisca la seua vacant.  
Si l'acord es referix a algun dels membres de la Junta, el Consell General coneixerà el que consta en l'expedient.  
  
Article 50. Prescripció de faltes i sancions  
Les faltes determinants de sancions disciplinàries corporatives i les seues sancions corresponents prescriuran, si són lleus, a l'any; les greus, als dos anys, i les molt greus, als tres anys de la resolució per la qual s'imposa la sanció.  
Totes les sancions disciplinàries són recurribles per via contenciosa administrativa.  
  
TÍTOL VI  
Dels recursos econòmics dels col·legis  
  
Article 51. Recursos ordinaris  
Constituïxen recursos ordinaris del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana:  
a) Els rendiments de qualsevol naturalesa que produïsquen els béns o drets que integren el patrimoni del Col·legi.  
b) Els drets d'incorporació al Col·legi.  
c) Els drets dels informes que emeta la Junta i pels dictàmens i resolucions que se sol·liciten.  
d) L'import de les quotes ordinàries i extraordinàries, derrames i pòlisses col·legials establides pel col·legi.  
e) Els drets per expedició de certificats i visats.  
f) Qualsevol altre concepte que legalment siga procedent.  
  
Article 52. Recursos extraordinaris  
Constituiran els recursos extraordinaris del col·legi:  
a) Les subvencions o donatius que es concedisquen al Col·legi per l'Estat, la comunitat autònoma o qualsevol altra administració o corporació oficial, entitats o particulars.  
b) Els béns de qualsevol classe que puga rebre per herència o llegat i passen a formar part del seu patrimoni.  
c) Les quantitats que per qualsevol concepte corresponga percebre al Col·legi quan administrativament, en compliment d'algun encàrrec temporal o perpetu, cultural o benèfic, determinen béns o rendes.  
  
d) Qualsevol altre tipus que legalment siga procedent.  
  
Article 53. Patrimoni  
El patrimoni del Col·legi serà administrat per la Junta de Govern. El degà president exercirà les funcions d'ordenant de pagaments, les ordes del qual seran executades pel secretari i intervingudes pel tresorer.  
  
  
Article 54. Manteniment del Consell General  
El Col·legi està obligat a contribuir, proporcionalment al seu nombre de col·legiats, al manteniment i funcionament del Consell General, d'acord amb el pressupost anual que este aprove.  
  
Article 55. Destinació dels béns en cas de dissolució  
En cas de dissolució del Col·legi Oficial de Doctors i Llicenciats en Belles Arts i Professors de Dibuix de la Comunitat Valenciana, la seua documentació passarà al Consell General dels Il·lustres Col·legis Oficials de Doctors i Llicenciats en Belles Arts i Professors de Dibuix d'Espanya. I sobre els béns i valors que hi haja després de satisfer els deutes existents, es procedirà a la reversió per parts alíquotes entre els col·legiats, en atenció a criteris d'antiguitat en la col·legiació, per períodes efectius d'alta en el col·legi, computant com a tals els cotitzats fins a la data d'aprovació d'estos estatuts. A este efecte no seran tinguts en compte els col·legiats honorífics, col·legiats d'honor i col·legiats jubilats que no paguen la quota integra en el moment de la dissolució.